Veidekke

Veidekke ASA () er en av Skandinavias største entreprenører. Virksomheten er konsentrert rundt befolkningssentra i Norge, Sverige og Danmark og omfatter alle typer bygg- og anleggsoppdrag, veivedlikehold og produksjon av asfalt, pukk og grus. Veidekke har ca. 8 200 ansatte, hvorav 5 500 i Norge, 2 200 i Sverige og 450 i Danmark.

Veidekke-aksjen er notert på Oslo Børs’ hovedliste under tickeren VEI.

Selskapet er en stor opplæringsbedrift og har ca. 350 lærlinger i bygg- og anleggsfagene.

Veidekke ønsker at ansatte skal være medeiere. Per 31. desember 2019 eide 47 % av de ansatte aksjer i Veidekke, og ansattes eierandel utgjorde ca. 15 %.

Virksomheten omfatter enhetene:
 Bygg Norge bygger boliger og private yrkesbygg, som kontorer, logistikkbygg og kjøpesentre, og offentlige yrkesbygg, som skoler og helse- og servicebygg. Virksomheten er konsentrert om befolkningsrike områder rundt de store byene. 
 Infrastruktur Norge driver landsdekkende anleggsvirksomhet, med blant annet samferdsel-, energi- og miljøprosjekter for offentlige og private kunder. Selskapet er også blant Norges største innenfor veivedlikehold og produksjon av asfalt, pukk og grus.
 Sverige, som bygger boliger og yrkesbygg rundt de største svenske byene og driver anleggsvirksomhet innenfor samferdsel, energi og industri.  
 Datterselskapet Hoffmann A/S i Danmark bygger private og offentlige yrkesbygg, driver anleggsvirksomhet og tilbyr flere spesialiserte tjenester for bygg og anlegg.

Veidekke har til enhver tid ca. 7–800 prosjekter på gang i Skandinavia. I Norge har selskapet blant annet bidratt i signalbygg som Munchmuseet, operahuset i Oslo ved siden av nye Holmenkollbakken og Hardangerbrua i Vestland fylke.

Veidekke arbeider for å redusere klimafotavtrykket fra bygg og anlegg og har blant annet bygget Finansparken i Stavanger, som ble kåret til Årets bygg i 2019, Nye Horten videregående skole, som er Norges høyest miljøklassifiserte utdanningsbygg og vant den internasjonale BREEAM Awards-konkurransen 2019 for «beste offentlige byggeprosjekt – designfase», samt Lysgården i Trondheim, som ble ferdigstilt i 2019 som verdens mest moderne kontorbygg. ZEB Flexible Lab i Trondheim, som står klart høsten 2020, blir verdens mest bærekraftige kontorbygg. I Ørestad ved København oppfører Veidekke kontorbygget Kaj Fiskers Plads, som blir det største prosjektet som er sertifisert til DGNB Guld, og i Stockholm har selskapet startet bygging av Cederhusen, som blir et av verdens største bygårdskomplekser i tre.

På anleggssiden ferdigstilte Veidekke i 2020 kabeltunellen Smestad–Sogn, som er verdens første fossilfrie tunnelprosjekt. Veidekke har også vært pioner i utvikling og produksjon av lavtemperaturasfalt, som reduserer energiforbruket i asfaltproduksjon og gir bedre arbeidsforhold.

Historie 
Veidekke ble stiftet 6. februar 1936 av Nico S. Beer og Gustav Piene d.y. Virksomheten startet med brolegging i Østfold og ble utvidet med veiforbedringskontrakter på Østlandet. Driften ble nedlagt etter krigsutbruddet i 1940 fordi stifterne ikke ønsket å ta oppdrag for okkupasjonsmakten. I 1947 ble driften gjenopptatt, og ett år senere fikk Veidekke et gjennombrudd med oppdraget med å bygge rullebaner på Stavanger lufthavn, Sola. Deretter drev Veidekke primært med veibygging inntil 1970-tallet, da selskapet begynte satsing på bygging av vannkraftverk.

Med de store strukturendringene i bygg- og anleggsbransjen på 1980-tallet, besluttet Veidekke å utvikle selskapet til en selvstendig, riksdekkende entreprenør. Veidekke ble notert på Oslo børs i 1986.

Siden er et stort antall selskaper lagt til gjennom overtakelser, fusjoner og nyetableringer. Kjøpet av Aker Entreprenør i 1991 doblet Veidekkes omsetning og innledet et tiår med sterk vekst. I 1998 startet Veidekke anleggsvirksomhet i Göteborg, og i 2000 etablerte  konsernet entreprenør- og eiendomsvirksomhet i Sverige og tok over Danmarks eldste entreprenør Hoffmann A/S. Veidekke er nå Norges største og Skandinavias fjerde største entreprenør.

Veidekke drev eiendomsutvikling i Norge fra 1990-tallet og i Sverige fra 2000-tallet. Denne virksomheten ble solgt i september 2020.

Ulovlig prissamarbeid og markedsdeling
Datterselskapet Kolo Veidekke ble i 2006 bøtelagt av Økokrim for ulovlig markedsdeling og prissamarbeid.

I 2011 innrømmet en tidligere asfaltsjef i Midt-Norge at han hadde drevet med ulovlig prissamarbeid med sin største konkurrent NCC. Fra 1996 til 2009 skal Kolo Veidekke og NCC Roads hatt hemmelige møter hvor de delte markedet mellom seg og ble enige om hvilke priser de skulle gi i anbudskonkurransene.

Resultatet var at staten ble svindlet for store beløp.

Veidekkes konsernsjefer 
 Jimmy Bengtsson (2019 -)
Arne Giske (2013-2019)
 Terje R. Venold (1989-2013) 
 Arne Haaland (1962–1989)
Arne W. Korsbrekke (1956-1962)

Veidekkes styreledere 
 Svein Richard Brandtzæg (2019-)
 Martin Mæland (2009-2019)
 Göte Dahlin (2004- 2009)
 Christian Bruusgaard (1991–2004)
 Odd Espolin Johnson (1984–1991)
 Jens Juell Wisløff (1973–1984)
 Arne W. Korsbrekke (1962–1973)
 Olaf Nygaard (1956–1962)

Markedsverdi 
Aksjekurs og markedsverdi for Veidekke-aksjen (Oslo Børs)

Referanser

Eksterne lenker

 Mer om Veidekke
 Veidekke i sosiale medier
 Veidekkes års- og samfunnsrapporter
 Veidekkes historie 

 
Norske entreprenørselskaper
Norske industriselskaper
Selskaper notert på Oslo Børs
Selskaper etablert i 1936